10 Gompieno batho ba bantsintsi ba mo mefuteng e e farologaneng ya bodumedi jwa maaka e e simologileng kwa Babelona wa bogologolo. (Gen. 11:6-9) Madumedi ao fa a sobokanngwa a bidiwa “Babelona o Mogolo, mmadiaka le mmadilo tse di ferosang sebete tsa lefatshe.” (Tshen. 17:5) Bodumedi jwa maaka ga bo bolo go ema nokeng babusi ba lefatshe leno ba dipolotiki. Dingwe tsa ‘dilo tse di ferosang sebete’ tse Babelona o Mogolo a ikarabelelang mo go tsone ke dintwa tse dintsi tse di feletseng ka gore batho ba le dimilionemilione ‘ba bolawe mo lefatsheng.’ (Tshen. 18:24) ‘Dilo tse dingwe tse di ferosang sebete’ di akaretsa mokgwa wa go tlhakanela dikobo le bana le mefuta e mengwe ya boitsholo jo bo sa siamang jwa tlhakanelodikobo e e dirwang ke baruti e bile e amogelwa ke baeteledipele ba dikereke. Ga go gakgamatse go bo Jehofa Modimo a tla tloga a fedisa bodumedi jotlhe jwa maaka mo lefatsheng.—Tshen. 18:8.